A toz ces qui vaurunt ces présentes lettres, je Jahanz d’Aligney, chevaliers, fais à savor que cum je hausse obligié et mis an gaigiere an la main de redoté pere mon soignour Girart, por la grace de Dei avaque de Ostun, la vile de Souver, les bois, les prez et totes les apartinances, les issues, les rantes et les esploiz de la dite vile, por deux cenz livres de Viennois, les quex deux cenz livres je havoye receues dou dit avasque sus la dite vile de Souver et des apartinances, la quele vile et les apartinances je tenoye et tien an fyé dou dit avaque et de s’iglise d’Ostun, et je haye payé au dit avasque les dites deux cenz livres et fait son gré, li dit avasques m’a randu la dite vile de Souver et le sapartinances, et se tient à payez de moy, et des dites deux cenz livres de Viennois, et je me a tien a paiez de lui et de la dite gaigiere et de la tenue et de la randue. An tesmoin de la quel chose, por ceu que je n’ay seal, je ha fait metre an ces présentes lettres les seaus des honorables homes Jahan priour de Bar, mon soignour Guion arceprovoire de Corbigney, et de maistre Gile arceprovoire de Sainte Marie dou Bois, et nos priours et arceprovoire devant dit, à la requeste et au comandemant dou devant di Jahan, chevalier, avous mis nos seaus an ces présentes lettres an tesmoin de verité. Ceu fu doné à Lucenay, an l’an de nostre Soignour mil deux cenz septante et trois, le diemoinche après la feste saint Martin d’iver.